菲歷斯撬貝拿度施華去巴塞:我會收佣金!
2024年04月09日 10:00
東網電視
更多新聞短片
菲歷斯同貝拿度施華非常老友。(Getty Images)
巴塞隆拿近期成績回勇,由馬德里體育會借用嘅祖奧菲歷斯決心留隊之餘,近日受訪更自爆正遊說老友貝拿度施華過檔,該曼城中場合約內有5,000萬鎊買斷條款,據報將成為巴塞隆拿頭號獵物,祖奧菲歷斯更表明如果轉會成事,佢會照收佣金!
葡萄牙國腳祖奧菲歷斯日前受訪爆料:「貝拿度施華問我巴塞隆拿邊度好住、邊度有嘢食、治安點樣......佢問我好多生活細節,我有冇成功遊說佢加盟?我相信有。我講所有嘢都係事實,如果佢加盟,相信所有人都會開心,而且我仲會問巴塞隆拿拎佣金!」
貝拿度施華同曼城合約到2026年夏天,不過合約內有5,000萬鎊買斷條款,權威記者Fabrizio Romano報道,巴塞隆拿對貝拿度施華的確好有興趣,但關鍵係財政公平條例嘅執行,巴塞隆拿目前仍未知道夏天有幾多資金,如果「彈藥」足夠,貝拿度施華會係最大目標。